Premierul Mihai Tudose a declarat, luni, la Palatul Victoria, că urmează să vadă dacă la rectificarea bugetară din această toamnă se pot aloca bani pentru achiziţionarea unei aeronave pentru demnitari, precizând că este nevoie de un astfel de avion.

FOTO: INQUAM PHOTOS - Octav Ganea

„Nu achiziţionează Guvernul. Achiziţionează TAROM-ul dacă vrea să-şi ia avioane. Nu pot exista asemenea discuţii. Nu pot să mă angajez eu sau oricine altcineva că cumpără un anumit tip avioane”, a declarat premierul Mihai Tudose, întrebat dacă sunt discuţii despre achiziţionarea unui avion oficial.

Tudose a precizat că urmează să vadă dacă la rectificarea bugetară din această toamnă se vor găsi bani pentru o aeronavă oficială.

„Încercăm să vedem dacă găsim. Este nevoie. Totuşi, suntem ditamai ţara. Să nu avem un avion?”, a spus şeful Executivului.